R40 miljoen vir waternavorsingArgieffoto Die departement van omgewingsake het Donderdag ŉ drie jaar ooreenkoms ter waarde van R40 miljoen aan die Walter Sisulu Universiteit oorhandig vir ŉ waternavorsingsprogram. Yonela Tukwayo, woordvoerder van die universiteit, het in ŉ verklaring gesê die program fokus op waterbesoedeling. “Walter Sisulu Universiteit, in samewerking met die departement van omgewingsake, sal waterbesoedelingsnavorsing doen deur middel van die versameling en analise van watergehalte, afsaksel en ander monsters al langs die land se kuslyn,” het Tukwayo gesê. Die ooreenkoms sal na verwagting uiteindelik lei tot die oprigting van ŉ laboratorium binne die universiteit wat watergehaltemonsters sal versamel. Dr. Monde Mayekiso, adjunk- direkteur-generaal van die departement, het gesê die huidige monitering van watergehalte in mariene en kuswater aan Suid-Afrika se kuslyn is nie tans gekoördineer of eenvormig nie. Die laboratorium sal na verwagting betroubare data en inligting verskaf oor die gehalte van die kuswater om omgewingsbestuur te ondersteun. Monsters sal aanvanklik vir die Oos-Kaap geanaliseer word.